**Jesenné stretnutie SACKA 2018**

ktorého súčasťou bol odborný seminár organizovaný v spolupráci s AČCKA

9. až 11. novembra 2018, Hotel GRAND Jasná

Jesenné stretnutie SACKA, organizované každoročne, sa vždy prioritne venuje aktuálnym legislatívnym problémom, ktoré sú spojené s novými, alebo novelizovaným všeobecne záväznými právnymi predpismi, ktoré nadobudli platnosť v príslušnom kalendárnom roku.

Nebolo tomu inak ani v bežiacom roku 2018, kedy nadobudol platnosť zákon č. 170/2018 Z. z. o zájazdoch, spojených službách cestovného ruchu, niektorých podmienkach podnikania v cestovnom ruchu a o zmene a doplnení niektorých zákonov (v ďalšom texte len „zákon“).

Osobitosťou tohtoročného jesenného stretnutia bola organizácia odborného seminára realizovaná 9. novembra 2018 v spolupráci s Asociáciou českých cestovných kancelárií a agentúr (ďalej len „AČCKA“) pod mottom „Sto rokov spolu“, čím sme vzdali hold zakladateľom Československa a oslávili jeho storočné jubileum vzniku. Odborná časť seminára bola prednostne venovaná „porovnaniu“ nášho zákona so zákonom č. 111/2018 Sb. z 15.6.2018, kterým se mění zákon č. 159/1999 Sb., o některých podmínkách podnikání a o výkonu některých činností v oblasti cestovního ruchu, ve znění pozdějších předpisů, a další související zákony. Z porovnania niektorých inštitútov vzišiel po diskusii záver, že obe legislatívy pristúpili s plnou vážnosťou ku implementácii Smernice EP a R (EÚ) 2015/2302 z 25. novembra 2015 o balíkoch cestovných služieb a spojených cestovných službách, ktorou sa mení nariadenie EP a R (EÚ) č. 2006/2004 a smernica EP a R 2011/83/EÚ a ktorou sa zrušuje smernica Rady 90/314/EHS (Ú. v. EÚ L 326, 11.12.2015)(ďalej len „Smernica“) a niektoré rozdiely nebránia rovnakej miere ochrany spotrebiteľa pri „cezhraničnom“ podnikaní cestovných kancelárií a cestovných agentúr. Spoločný seminár SACKA a AČCKA je zhodnotený osobitnou správou.

Jesenné stretnutie pokračovalo 10. novembra 2018 seminárom členov SACKA, ktorého program obsahoval prezentáciu niektorých ustanovení zákona, spolu s informáciou o vzorových dokumentoch k zákonu, informáciu o stave schvaľovania Kódexu správania pre spracúvanie osobných údajov („ďalej len „Kodex“) a už pravidelné zasadnutia všetkých klubov SACKA a ich spoločné rokovanie.

Prezentáciu niektorých ustanovení zákona zabezpečila Masariková v nasledovnom rozsahu:

* Členenie CK a CA, povinnosti pre CK v zmysle prechodných ustanovení (nahlásiť na SOI informácie, ktoré sa zapisujú do zoznamu CK, do 1.4., upraviť zmluvy o poistení proti úpadku, ak boli podpísané na rok 2019 ešte za starých podmienok ).
* Poskytovanie informácií pred uzatvorením zmluvy o zájazde (povinnosť pre CK a aj CA, zodpovednosť za neposkytnutie týchto informácií), v akej forme).
* Zmluva o zájazde – nový názov, nevyžaduje sa automaticky písomná forma, ako alternatíva aj potvrdenie o uzatvorení zmluvy o zájazde.
* Zmena iných ako cenových podmienok zmluvy o zájazde – sprísnený režim, potreba aktívneho potvrdenia zmeny, inak zmluva zanikne.
* Odstúpenie od zmluvy  - veľmi obmedzené možnosti pre CK.
* Zavedenie pojmu odstupné + vysvetlenie.
* Reklamačné konanie po novom – písomný záznam, lehota na podanie reklamácií, náhrada škody, zavedenie limitácie v zmluvných podmienkach.

K jednotlivým okruhom sa rozprúdila diskusia, ktorej priebeh je spracovaný samostatne za účelom podrobnejších informácií k niektorým podnetom. Súčasťou tohto bodu programu bola informácia o návrhu vzorových dokumentov k zákonu v nasledovnom rozsahu:

- Všeobecné zmluvné podmienky   
- Reklamačný poriadok   
- Zmluva o zájazde  
- Zmluva o sprostredkovaní  
  
Návrhy uvedených vzorových dokumentov boli pred zahájením jesenného stretnutia zaslané všetkým členom našej asociácie a účastníkom seminára aj v tlačenej forme. Pracovná skupiny, ktorá spolu s AK Melničák pripravovala uvedené dokumenty očakáva pripomienky k predloženým návrhom.

Osobitným problémom bolo vypracovanie vzorových návrhov „formulárov“, ktoré v plnom znení sú obsahom zákona. Pracovná skupina po zhodnotení obsahu formulárov v zákone dospela k záveru, že tieto sú svojim obsahom (požiadavkami) vypracované nad rámec požiadaviek formulárov obsiahnutých v Smernici. Dospela k záveru, že riešením, ktorým by sme sa dostali na úroveň okolitých štátov EÚ, ktorých CK pôsobia aj na Slovensku, môže by len novela zákona, ktorý nadobudne účinnosť 1. januára 2019.

Informácia o stave Kódexu bola zameraná na stav schvaľovania, kde sme nedosiahli schválenie v predpokladanom termíne, t. j. do konania seminára, na ktorom sme plánovali plánované hlasovanie. Naše konanie nebolo úspešné aj napriek opakovanej komunikácii s príslušnými organizáciami EK.

Zasadnutia klubov viedli jednotlivý predsedovia, pri Klube predajcov aj za spolupráce Stahla a závery prezentovali jednotlivý predsedovia na spoločnom rokovaní klubov. Priebeh diskusie zo zasadania klubov a  spoločného zasadnutia je spracovaný osobitne a bude využitý pri schvaľovaní relevantných úloh na zasadnutí Prezídia SACKA.

Osobitnú zmienku si zaslúži možnost on-line sledovania priebehu seminárov po oba dni, za čo patrí poďakovanie členovi Prezídia SACKA Jurajovi Stahlovi. Umožní nám to aj vrátiť sa k diskusii, ktorá odznela na seminároch.

Po náročnom pracovnom dni sme večer strávili vo veselej atmosfére plnej diskusie v Jánskej kolibe hotela Strachanovka.

Tretí deň stretnutia, 11. novembra 2018 sme ponúkli účastníkom stráviť návštevou jaskyne, alebo výletom na Chopok. Záujem, v porovnaní s účasťou po oba dni seminára, bol malý a bude vhodné zvážiť program tretieho dňa stretnutia v závislosti od lokality a jej zaujímavostí.